ΓΡΑΠΤΗ ΕΡΩΤΗΣΗ P-2633/97 υποβολή: Georg Jarzembowski (PPE) προς την Επιτροπή (22 Iουλίου 1997)

Θέμα: Ελεύθερη κυκλοφορία γερμανών σπουδαστών που μετέχουν σε προγράμματα ανταλλαγών στη Γαλλία

Οι γερμανοί σπουδαστές αντιμετωπίζουν σοβαρά προβλήματα κατά την οργάνωση περιόδου σπουδών σε ένα γαλλικό πανεπιστήμιο και κατά τη διάρκεια της παραμονής τους στη Γαλλία. Πρέπει, για παράδειγμα, να καταβάλλουν τέλη για άδειες παραμονής (150 γαλ. φράγκα στο Μπορντώ), να προσκομίζουν επικυρωμένες μεταφράσεις όλων των εγγράφων τους, τα οποία, εξάλλου, ισχύουν μόνον για τρείς μήνες, και να αναφέρουν ως εγγυητές ονόματα μονίμων κατοίκων της Γαλλίας. Η νομαρχία της Amiens ζήτησε μάλιστα από μια φοιτήτρια να προσκομίσει πιστοποιητικό αγαμίας. Στη φοιτητική εστία του πανεπιστημίου της πόλης Amiens, οι αλλοδαποί σπουδαστές πληρώνουν 300 γαλ. φράγμα περισσότερο ενοίκιο απ' ό,τι οι γάλλοι σπουδαστές. Μολονότι, οι διοικητικές πρακτικές των αρχών διαφέρουν ως προς τις απαιτούμενες διατυπώσεις στη Γαλλία, η κινητικότητα των σπουδαστών παρεμποδίζεται σε ορισμένες περιφέρειες λόγω των πρακτικών αυτών. Τούτο αντιβαίνει στους στόχους του προγράμματος SOCRATES και εν μέρει -εφόσον απαιτείται η καταβολή τελών- συνιστά άμεση παραβίαση του άρθρου 8α (1) της Συνθήκης ΕΟΚ και της οδηγίας 90/366/ΕΟΚ ((ΕΕ C 146 της 14.5.1997. )) σχετικά με το δικαίωμα διαμονής των σπουδαστών. Ερωτώ, συνεπώς, την Επιτροπή:

1. Είναι ενήμερη σχετικά με τα προβλήματα αυτά που αντιμετωπίζουν οι γερμανοί σπουδαστές κατά την άσκηση του δικαιώματός τους στην ελεύθερη διακίνηση; Εαν τούτο συμβαίνει, σε ποιές ενέργειες έχει προβεί έως τώρα;

2. Εάν η Επιτροπή δεν έχει ακόμη ενημερωθεί σχετικά με τα προαναφερθέντα προβλήματα, τι μέτρα προτίθεται να λάβει μελλοντικά κατά της διοικητικής πρακτικής της Γαλλίας;

Απάντηση της κας Cresson εξ ονόματος της Επιτροπής (9 Σεπτεμβρίου 1997)

Η Επιτροπή είναι ενήμερη των δυσχερειών τις οποίες οφείλουν ακόμη να αντιμετωπίσουν αλλοδαποί φοιτητές στο πλαίσιο της οργάνωσης του προγράμματος σπουδών τους και της διαμονής στο εξωτερικό εκτός των προγραμμάτων οργανωμένης κινητικότητας, όπως τα Socrates/Erasmus.

Γενικά, στο πλαίσιο της συνέχειας του πράσινου βιβλίου επί των εμποδίων στην διακρατική κινητικότητα ((έγγρ. COM (96) τελικό )) η Επιτροπή θα αναπτύξει, εντός των ορίων των αρμοδιοτήτων της, τα νομικά μέσα που θα της επιτρέψουν να άρει τα εμπόδια τα οποία παρακωλύουν την ελεύθερη κυκλοφορία των σπουδαστών, των εκπαιδευτικών και των ερευνητών.

Ειδικότερα, σε ό,τι αφορά το συμπληρωματικό ποσό που οι αλλοδαποί φοιτητές πρέπει να καταβάλλουν στις γαλλικές πανεπιστημιακές φοιτητικές εστίες, η Επιτροπή μπόρεσε να παρέμβει στη γαλλική κυβέρνηση και συγκεκριμένα στο εθνικό κέντρο πανεπιστημιακών και σχολικών έργων (CNOUS). Έτσι οι εγκύκλιοι σχετικά με αυτά τα συμπληρωματικά έξοδα τροποποιήθηκαν σύμφωνα με τους κανόνες του εφαρμοστέου κοινοτικού δικαίου. Αν το αξιότιμο μέλος γνωρίζει συγκεκριμένες περιπτώσεις μη τήρησης της τροποποιητικής εγκυκλίου καλείται να τις γνωστοποιήσει στην Επιτροπή η οποία θα πράξει αμέσως τα αναγκαία.

Τέλος, σε ό,τι αφορά τις δαπάνες διαμονής που οι φοιτητές οφείλουν να καταβάλλουν, αυτές εμπίπτουν στη νομοθεσία των κρατών μελών και η Επιτροπή δεν έχει να παρέμβει στο σημείο αυτό.